दोस्त से मिलने पहुंचा यह सुपरस्टार, अनजाने में खड़ा हो गया अजगर पर और फिर...  
एक्टर ने शेयर किया दिलचस्प वाकया
अजगर के ऊपर अनजाने में हो गया था खड़ा
दोस्त से मिलने पहुंचा था उसके घर
कई बार जिंदगी में बहुत ही अजीबोगरीब हादसे हो जाते हैं. ऐसा ही कुछ इस हॉलीवुड एक्टर के साथ भी हुआ. हॉलीवुड के सुपरस्टार मैट डेमोन (Matt Damon) ने खुलासा किया है कि किस तरह वह एक बार अनजाने में अजगर के ऊपर खड़े हो गए थे और उन्हें पता भी नहीं चला था. मैट डेमोन ने बताया कि आस्ट्रेलिया में अभिनेता क्रिस हेम्सवर्थ के घर जाने के दौरान आठ फीट के एक अजगर पर पैर रख दिया था. उसके बाद उनके साथ बहुत ही दिलचस्प घटना घटी. वाकई इस तरह की बात रोज-रोज नहीं होती है, और मैट डेमोन ने बहुत ही विस्तार के साथ इस घटना के बारे में बताया है. 
डेलीमेल की रिपोर्ट के अनुसार, मैट डेमोन (Matt Damon) अपने परिवार के साथ नियमित तौर पर क्रिस हेम्सवर्थ के घर जाते रहते हैं. एक टीवी शो पर आने के दौरान मैट डेमोन (Matt Damon) ने बताया कि किस तरह बीते मार्च में क्रिस हेम्सवर्थ के घर जाने पर कार से उतरते वक्त अजगर पर पैर रख दिया था. 
मैट डेमोन (Matt Damon) ने इस दिलचस्प वाकये को याद करते हुए कहा, 'आखिरी बार जब मैं वहां था, मैंने एक सांप पर पैर रख दिया था, वह आठ फीट का अजगर था.' फ्लिपफ्लॉप पहने मैट को पैर रखने के कुछ देर बाद अहसास हुआ कि उन्होंने एक सांप पर पैर रख दिया है. उन्होंने कहा, 'मैं कार से उतर रहा था, और मुझे लगा कि मैंने लकड़ी के बड़े टुकड़े पर पैर रखा है और जब मैंने नीचे देखा तो वह एक सांप था. मुझे यकीन नहीं हो रहा था कि मैं एक सांप पर खड़ा था.'